ટેકનોલોજી સુવિધાઓ પણ લાવે છે અને સંબંધીત સમસ્યાઓ પણ લાવે છે. એક જમાનામાં ટીવી પર ‘સ્ટાર ટ્રેક’નામની કાલ્પનિક વૈજ્ઞાનિક સીરિયલ આવતી હતી. તેમાં વૈજ્ઞાનિકોનું એક જૂથ ટેલિપોર્ટેશન દ્વારા એક ગ્રહ પરથી બીજા ગ્રહ પર ક્ષણવારમાં પહોંચી જતું. ટેલિપોર્ટેશન એટલે આપણે ટેલિફોન પર વાત કરીએ છીએ ત્યારે આપણો અવાજ વિદ્યુત તરંગોમાં રૂપાંતરિત થઈ ક્ષણ ભરમાં સેંકડો કિલોમીટર દૂર બીજી વ્યક્તિને પહોંચી જાય છે અને ફરી એ વિદ્યુત તરંગો અવાજના રૂપાંતરિત થતાં સામેની વ્યક્તિ આપણો અવાજ સાંભળી શકે છે. તેને આપણે ટેલિફોન કહીએ છીએ. વૈજ્ઞાનિકોએ એ શ્રેણીમાં એવી કલ્પના કરી હતી કે માનવીને એક ગ્રહ પરથી બીજા ગ્રહ પર મોકલવા અંતરિક્ષયાનની જરૂર નથી. માનવીને એક ટેલિબુથમાં ઊભા રાખી તે માનવીનું વિદ્યુત તરંગોમાં રૂપાંતર કરી તેને ક્ષણભરમાં બીજા ગ્રહ પર મોકલી આપવો અને બીજા ગ્રહના ટેલિબુથમાં તે વિદ્યુત તરંગો ફરી માનવીના રૂપમાં રૂપાંતરિત થઈ જાય. આને ટેલિપોર્ટેશન કહે છે.